Сустрэча з госцем з Масквы прайшла вельмі цікава. Азнаёміўшыся з экспазіцыяй музейнага пакоя, з работай ваенна-патрыятычнага клуба “Віцязь”, Аляксандр Барысавіч пакінуў запіс у кнізе ганаровых гасцей і падарыў сваю кнігу. А мы перадалі яму копіі ўспамінаў Яўстафія Ніканенкі. Затым была арганізавана паездка па месцах баёў, воінскіх пахаванняў Першай сусветнай вайны, адбылося знаёмства з фартыфікацыйнымі збудаваннямі рускіх і нямецкіх войскаў. Асаблівую ўвагу госця прыцягнуў нямецкі дот каля вёскі Любанічы з адбіткамі ботаў нямецкага салдата на верхняй лабавой частцы і надпісам “1916”. Гэтым слядам больш за 100 гадоў! Цікавымі аказаліся і засыпаны нямецкі бункер з двума ўваходамі, і велічныя руіны Траецкай царквы ў вёсцы Беразавец, разбуранай нямецкімі снарадамі той вайны. Пабывалі мы і на месцах пахаванняў рускіх салдат у вёсцы Турэц, а ў вёсцы Лукі наведалі магілу падпрапаршчыка 161-га Аляксандраўскага палка Ягора Ушмарынава, які загінуў смерцю героя, выносячы параненых салдат з поля бою. Знайшлі і месца начнога бою рускіх разведчыкаў з нямецкімі, дзе рака Неўда ўпадае ў раку Сэрвач. Тыя, хто асабліва праславіўся ў гэтым баі, былі ўзнагароджаны георгіеўскімі крыжамі і георгіеўскімі медалямі. Наведалі таксама месца пахавання нямецкіх лётчыкаў на могілках у вёсцы Далматаўшчына.